Source: http://birosag.hu/media/aktualis/nyitott-birosag-jaszberenyi-jarasbirosag-szervezeseben
Timestamp: 2017-11-18 10:04:40
Document Index: 30075211

Matched Legal Cases: ['bíróság ', 'BÍRÓSÁG\n', 'bíróság ', 'bíróság ', 'bíróság ', 'bíróság ', 'bíróság ']

„Nyitott Bíróság” a Jászberényi Járásbíróság szervezésében | BÍRÓSÁG
„Nyitott Bíróság” a Jászberényi Járásbíróság szervezésében
2015. ápr. 29. - 11:42, OBH-Sajto5
A Szolnoki Törvényszék illetékességi területén működő Jászberényi Járásbíróság a „Nyitott Bíróság” Programban példaértékű aktivitással dolgozik a fiatal generációk, elsődlegesen a közép-, és általános iskolás diákok igazságszolgáltatással, és a bíróságok működésével kapcsolatos ismereteinek bővítésén.
Kiemelten hasznos tevékenységük újabb állomásaként 2015. április 9-én Dr. Fiók Mária, a Jászberényi Járásbíróság bírósági titkára a jászberényi Lehel Vezér Gimnáziumba látogatott el, ahol a gimnázium harminckét 12/C. osztályos, végzős diákjának tartott rendhagyó osztályfőnöki órát. Interaktív előadásában bemutatta a bírósági szervezet felépítését, működését és a bíróság feladatait.
A rendezvény folytatásaként pedig, az osztályfőnöki órát követő héten 2015. április 15-én a diákok tárgyaláslátogatáson vettek részt. A Jászberényi Járásbíróság jármű önkényes elvétele, és ittas járművezetés vétsége tárgyában tartott büntető tárgyalásán betekintést nyerhettek a bizonyítási eljárás mikéntjébe, és tanúi lehettek az ítélethirdetésnek.
A tárgyaláslátogatással kiegészített igazságügyi osztályfőnöki órák sikerét, népszerűségét jelzi, hogy időközben a gimnázium több osztálya jelezte hasonló jövőbeni rendezvényen való részvételi szándékát.
Szolnok, 2015. április 29.